১৯৪৫ সালের মে মাস। বার্লিনের বহুরূপী আকাশে ভরা অ্যাশট্রের মত শুকনো মেঘেরা ঘাঁটি গেড়েছে। এ মেঘ বৃষ্টির জন্য নয়। ভ. চুইকভের নেতৃত্বে রেড আর্মি যে প্রবল গোলাবর্ষণে হোলি খেলেছে রাইখ্‌ চ্যান্সেলারি বাঙ্কারে—এ তারই ফলশ্রুতি। কালচে লাল বারুদ রঙে রাঙানো ধ্বংসাবশেষের উপর দিয়ে রুশ সেনা ইভ্যাকুয়েট করেছে নাৎসী হেড কোয়ার্টার। হিটলারের প্রাইভেট রুম এখন ন্যাড়া শ্মশান। এদিক সেদিক দিয়ে বেরিয়ে আসছে ধোঁয়া, জ্বলছে আগুন। পিয়ানো, সোফা, ভায়োলিন, আধপোড়া লক্ষ লক্ষ ফাইল, বিসমার্কের দশ ফুট উঁচু বুক অবধি ছবি—একে একে সব ট্রাকে তোলা হল। সীমান্ত পেরিয়ে বহুদূর নিয়ে যাওয়া হবে এসব। পৌঁছে যাবে রাশিয়ার আর্কাইভে। পকেট হাতড়ানো খুচরো পয়সার মত এস্‌. এস্‌ গার্ডদের হন্যে হয়ে খুঁজছে যমদূতেরা। সিভিলিয়ানদের উদ্দেশ্যে বন্ধুত্বের বার্তা—‘প্লিজ আপনারা ভয় পাবেন না। কমরেড স্টালিন ইজ্‌ ইয়োর ফ্রেন্ড্‌!’ নাকে আসছে কাঁচা কেরোসিনের গন্ধ, পুড়ছে ন্যাশনালিস্টদের ঘৃণ্য পতাকা! এতসবের মধ্যে ছোট্ট জার্মান ছেলেটা নজর এড়িয়ে গেছে সকলের। বাঙ্কার সংলগ্ন বাগানে মৃত বগেনভিলার গাছটার পাশে পড়ে রয়েছে বইটা। ট্রাকে তুলতে গিয়ে কখন যে পড়ে গেছিল, বোমার আঘাতে গজিয়ে ওঠা কাদা ভরা গর্তে পড়ে রয়েছে। ছেঁড়া বোতামের ফাঁক দিয়ে নিজের শরীরে এঁটে নিল সে, ডিক্সনারিটা।